钦定古今图书集成/明伦汇编/官常典/第705卷 > 晋书 > 《论嵇绍》
## 钦定古今图书集成/明伦汇编/官常典/第705卷 > 晋书 > 《论嵇绍》

史臣曰：中散以肤受见诛，王仪以抗言获戾，时皆可
谓死非其罪也。伟元耻臣晋室，延祖甘赴危亡，所由
之理虽同，所趋之涂即异，而并见称当世，垂芳竹帛，
岂不以君父居在三之极，忠孝为百行之先者乎！且
褒独善其身，故得全其孝；而绍兼济于物，理宜竭其
忠。可谓“兰桂异质而齐芳，《韶》《武》殊音而并美。”或有论
绍者以死难获讥，扬榷言之，未为笃论。夫君，天也，天
可仇乎？安既享其荣，危乃违其祸，进退无据，何以立
人？嵇生之陨身全节，用此道也。